មាន​សង្ឈឹម​ច្រើន​ចំពោះ​ទិវាសហគមន៍​ខ្មែរ​ឆ្នាំ​នេះ​​ថ្វី​បើ​មាន​បញ្ហា​សេដ្ឋកិច្ច​ក្តី
ថ្វី​​បើ​មាន​​កង្វះ​ថវិកា​និង​ធន​ធាន​មនុស្ស​ក្តី ក៏​អ្នក​រៀប​ចំ​ទិវា​សហគមន៍​ខ្មែរ​ឆ្នាំ​២០១០​មាន​ជំនឿ​ថា​នឹង​​បាន​ជោគ​ជ័យ។
ទោះបីរស់នៅឆ្ងាយពីមាតុភូមិកំណើតក្តី ក៏ពលរដ្ឋខ្មែរនៅសហរដ្ឋអាមេរិកមិនដែលភ្លេចស្វែងរកឱកាសដើម្បីជួបជុំគ្នាប្រារព្ធពីធីប្រពៃណីខ្មែរផ្សេងៗទេ។ នៅជិតរដ្ឋធានីវ៉ាស៊ីនតោន ពលរដ្ឋអាមេរិកាំងកំណើតខ្មែរមួយក្រុម បានជួបប្រជុំគ្នាជាថ្មីទៀត ដើម្បីរៀបចំពីធីបុណ្យវប្បធម៌ខ្មែរប្រចាំឆ្នាំរបស់តំបន់ពួកគាត់ ថ្វីបើបច្ចុប្បន្ននេះជាកាលៈទេសៈសេដ្ឋកិច្ចមិនល្អនៅសហរដ្ឋអាមេរិកក្តី។ (សំឡេងជជែកគ្នារបស់សមាជិកទិវាសហគមន៍ខ្មែរ) នេះជាសម្លេងនៃការជជែកពិភាក្សាគ្នារបស់ក្រុមអ្នករៀបចំ «ទិវាសហគមន៍ខ្មែរឆ្នាំ២០១០» ដែលជាព្រឹត្តិការណ៍ប្រចាំឆ្នាំមួយសម្រាប់អបអរនិងបង្ហាញនូវវប្បធម៌ខ្មែរ ហើយដែលនឹងប្រព្រឹត្តទៅនៅថ្ងៃអាទិត្យទី២២ខែសីហាខាងមុខនេះ នាទីក្រុង Alexandria ជាកូនក្រុងនៅក្បែររដ្ឋធានីវ៉ាស៊ីនតោន។ អ្នករៀបចំ «ទិវាសហគមន៍ខ្មែរ» នេះនិយាយថា ថ្វីបើមានកង្វះខាតថវិកានិងធនធានមនុស្សក្តី ក៏ពួកគាត់មានជំនឿថានឹងអាចរៀបចំពិធីក្នុងឆ្នាំនេះប្រកបដោយជោគជ័យបាន។ អ្នកនាង យ៉ាន់ សុមុនី ប្រធានអង្គការទិវាសហគមន៍ខ្មែរ បានពន្យល់ថា ថ្វីបើឆ្នាំនេះមានការលំបាកក្នុងការរៀបចំក្តី ក៏នេះមិនអាចរារាំងនូវការសម្រេចឲ្យបាននូវគោលដៅចម្បងរបស់កម្មវិធីនេះឡើយ។ «យើងចង់ឲ្យក្មេងជំនាន់ក្រោយដែលកើតនៅស្រុកអាមេរិកនេះស្គាល់ពីប្រពៃណីខ្មែរ ពីវប្បធម៌ខ្មែរ ពីល្បែងរបាំប្រពៃណីខ្មែរដែលយើងមាននៅស្រុកខ្មែរ ហើយយើងចង់ឲ្យគេស្គាល់ស្រុកខ្មែរ ខេត្តនៅស្រុកខ្មែរ អ្វីដែលយើងមាននៅស្រុកខ្មែរ ឲ្យស្គាល់ពីរឿងស្រុកខ្មែរយើងឥលូវនេះ។» ពិធី«ទិវាសហគមន៍ខ្មែរ»ត្រូវបានពលរដ្ឋខ្មែរនៅតំបន់វ៉ាស៊ីនតោនប្រារព្ធឡើងតាំងពីឆ្នាំ២០០២មកម៉្លេះ។ កម្មវិធីដែលមានរយៈពេលមួយថ្ងៃនេះ តែងតែបានទាក់ទាញអ្នកចូលរួមពី ៣.០០០ ទៅ ៤.០០០ នាក់ ដែលជាពលរដ្ឋខ្មែរ ពលរដ្ឋអាមេរិកាំង និង ជនជាតិដទៃទៀតដែលរស់នៅតំបន់ក្រុង Alexandria និងរដ្ឋធានីវ៉ាស៊ីនតោន។ កម្មវិធីនៅក្នុងព្រឹត្តិការណ៍ទិវាសហគមន៍ខ្មែរនាឆ្នាំកន្លងមករួមមាន ការសម្តែងរបាំប្រពៃណីខ្មែរ ល្បែងប្រជាប្រិយខ្មែរ ចម្រៀងប្រពៃណី ពិធីបុណ្យបែបព្រះពុទ្ធសាសនា ការតាំងពិព័ណ៌រូបសំណាកប្រាសាទអង្គរវត្ត និងការបង្ហាញរមណីយដ្ឋានទេសចរណ៍នានារបស់ប្រទេសកម្ពុជា។ បើតាមប្រសាសន៍របស់អ្នកនាងយ៉ាន់ សុមុនី កម្មវិធីសំខាន់ៗនៅឆ្នាំនេះរួមមាន ពិធីកាត់សក់ក្នុងអាពាហ៍ពិពាហ៍ខ្មែរ ពិធីបុណ្យផ្កា ដែលជាពិធីបុណ្យរៃអង្គាសប្រាក់តាមបែបពុទ្ធសាសនា ការច្រៀងចម្រៀង «ពង្សាវតារខ្មែរ» និងការបង្ហាញអំពីខេត្តភាគឥសានទាំងបួនរបស់ប្រទេសកម្ពុជាគឺខេត្តក្រចេះ ស្ទឹងត្រែង មណ្ឌលគីរី និង រតនៈគីរី។ អ្នកស្រីទេព សូភ័ណ ហេរញ្ញិកនិងជាអតីតប្រធានអង្គការទិវាសហគមន៍ខ្មែរ មានប្រសាសន៍ថាសកម្មភាពទាំងនេះព្រមជាមួយនឹងការផ្សព្វផ្សាយពីប្រទេសកម្ពុជាផងមានគោលដៅសំខាន់មួយទៀត។ «ព្រោះក្រោយពីសង្គ្រាម ប៉ុល ពត មកយូរឆ្នាំទៅ គឺថាគេអត់ដឹងខ្មែរយើងទេ នៅស្រុកអាមេរិកអ្នកខ្លះគេអត់ដឹងទេ ដល់ហើយយើងធ្វើ គេអាចដឹងថា អូហ៎ខ្មែរមានប្រពៃណី មានអារិយធម៌ខ្ពង់ខ្ពស់អញ្ចឹងដែរ។ ហើយយើងចង់បង្ហាញនូវទេសភាពល្អៗនៅស្រុកខ្មែរយើង ដើម្បីឲ្យគេចាប់អារម្មណ៍និងទៅលេងស្រុកខ្មែរយើង។» ទិវាសហគមន៍ខ្មែរនេះក៏បានក្លាយទៅជាវេទិកាមួយសម្រាប់សហគមន៍ ដោយមានការចូលរួមពីមន្ត្រីស្ថានទូតកម្ពុជា មន្ត្រីក្រុង Alexandria អាជីវករក្នុងតំបន់ និងក្រុមសង្គមស៊ីវិលផ្សេងៗ។ ក្រុមអ្នករៀបចំរំពឹងថានឹងមានអង្គការខ្មែរនិងអាមេរិកាំងចំនួនជាង១០នឹងចូលរួមក្នុងពិធីនេះ ដើម្បីផ្សព្វផ្សាយសកម្មភាពរបស់ពួកគេ។ នៅក្នុងការរៀបចំកម្មវិធីនេះនាឆ្នាំកន្លងមក គេតែងជួបប្រទះការលំបាកនានា រួមទាំងការខ្វះខាតសម្ភារៈសិល្បៈខ្មែរសម្រាប់ដាក់បង្ហាញ ក៏ប៉ុន្តែស្ថានភាពសេដ្ឋកិច្ចមិនល្អនៅសហរដ្ឋអាមេរិកក្នុងឆ្នាំនេះបានជំរុញឲ្យមានការលំបាកជាងមុន ដោយទីក្រុង Alexandria បានផ្អាកជំនួយផ្នែកហិរញ្ញវត្ថុ ហើយមានកង្វះខាតអ្នកស្ម័គ្រចិត្តច្រើនជាងមុន ដែលនេះនាំឲ្យមានការលំបាកដល់ការរៀបចំទិវាសហគមន៍ខ្មែរនេះ ព្រោះទិវានេះពឹងផ្អែកលើការស្ម័គ្រចិត្តពីសមាជិកសហគមន៍ខ្មែរជាសំខាន់។ ទោះយ៉ាងនេះក្តី ជោគជ័យក្នុងឆ្នាំកន្លងមក និង ការកាន់តែល្បីរន្ទឺនៃទិវានេះនៅក្នុងតំបន់វ៉ាស៊ីនតោនបានជម្រុញទឹកចិត្តឲ្យអ្នករៀបចំមានជំនឿទុកចិត្តក្នុងការរៀបចំកម្មវិធីនៅក្នុងឆ្នាំនេះ។ អ្នកនាងយ៉ាន់ សុមុនី មានក្តីសង្ឈឹមថានៅឆ្នាំនេះ អាចនឹងមានអ្នកចូលរួមរហូតដល់ ៥.០០០នាក់។ បើតាមអ្នកស្រីទេព សូភ័ណ កម្លាំងជំរុញទឹកចិត្តនេះ ចេញមកពីទឹកចិត្តស្រឡាញ់មាតុភូមិខ្មែរដ៏ពិតប្រាកដ។ អ្នកស្រីបានថ្លែងដោយអួលដើមកថា៖ «ថ្វីត្បិតតែពួកខ្ញុំនៅស្រុកអាមេរិកមែន តែពូកខ្ញុំ នៅតែស្រឡាញ់ជាតិខ្មែរយើងរហូត។ ចិត្តគំនិតនិងបេះដូងនឹកដល់ស្រុកយើងជានិច្ច។» អ្នកស្រីបានផ្តាំផ្ញើឲ្យជនរួមខ្មែរនៅក្នុងប្រទេសកម្ពុជា ពួតដៃគ្នាក្នុងការជួយលើកតម្កើងវប្បធម៌ខ្មែរតាមសមត្ថភាពដែលពួកគេម្នាក់ៗមាន។ អ្នកស្រីក្នុងនាមអ្នករៀបចំកម្មវិធីនេះក៏សូមស្វាគមន៍នូវរាល់អំណោយជាសម្ភារៈសិល្បៈនិងខិត្តប័ណ្ណទេសចរណ៍ពីបុគ្គលនិងស្ថាប័ននានាក្នុងប្រទេសកម្ពុជាដែលចាប់អារម្មណ៍នឹងការផ្សាយពីវប្បធម៌ខ្មែរនៅក្រៅប្រទេស ដើម្បីឲ្យទិវាសហគមន៍ខ្មែរនាពេលអនាគតកាន់តែមានជោគជ័យថែមទៀត។